Nõukogu määrus (EMÜ) nr 3367/87,

9. november 1987,

koondnomenklatuuri kohaldamise kohta liikmesriikidevahelise kaubanduse statistika suhtes, millega muudetakse ka määrust (EMÜ) nr 1736/75 ühenduse väliskaubandusstatistika ja liikmesriikidevahelise kaubanduse statistika kohta

EUROOPA ÜHENDUSTE NÕUKOGU

võttes arvesse Euroopa Majandusühenduse asutamislepingut, eriti selle artiklit 235,

võttes arvesse komisjoni ettepanekut [1],

võttes arvesse Euroopa Parlamendi arvamust [2]

ning arvestades, et:

nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta [3] kehtestas koondnomenklatuurina (CN) tuntud kaupade nomenklatuuri, mis muu hulgas vastab ühenduse väliskaubandusstatistika süsteemi nõuetele; ühendus ja tema liikmesriigid kohaldavad selle statistika suhtes koondnomenklatuuri;

eelkõige on võrreldavuse huvides soovitatav, et ühenduse väliskaubandusstatistika ja liikmesriikidevahelise kaubanduse statistika koostamisel kasutataks ühte nomenklatuuri; seetõttu on vaja, et ühendus ja tema liikmesriigid kohaldaksid koondnomenklatuuri ka liikmesriikidevahelise kaubanduse statistika suhtes;

koondnomenklatuuri kohaldamine nii ühenduse väliskaubandusstatistika kui ka liikmesriikidevahelise kaubanduse statistika suhtes muudab kehtetuks nõukogu 24. aprilli 1972. aasta määruse (EMÜ) nr 1445/72 kaupade nomenklatuuri kohta ühenduse väliskaubandusstatistika ja liikmesriikidevahelise kaubanduse statistika jaoks (NIMEXE) [4]; seetõttu tuleb nimetatud määrus kehtetuks tunnistada;

määruse (EMÜ) nr 1445/72 kehtetuks tunnistamisega peab kaasnema teatavate sätete kohandamine nõukogu 24. juuni 1975. aasta määruses (EMÜ) nr 1736/75 ühenduse väliskaubandusstatistika ja liikmesriikidevahelise kaubanduse statistika kohta [5], viimati muudetud määrusega (EMÜ) nr 3396/84 [6];

oleks asjakohane lubada liikmesriikidel luua siseriiklikud statistilised alajaotised;

samal ajal on sobiv võtta meetmeid, et sätestada liikmesriikide kohustus järgida komisjonile edastatava mitteliikmesriikidest imporditud kaupade statistika jaotuses Euroopa ühenduste integreeritud tariifi (TARIC), mis on kehtestatud määrusega (EMÜ) nr 2658/87,

ON VASTU VÕTNUD KÄESOLEVA MÄÄRUSE:

Artikkel 1

1. Ühendus ja liikmesriigid kohaldavad liikmesriikidevahelise kaubanduse statistika suhtes määrusega (EMÜ) nr 2658/87 kehtestatud koondnomenklatuuri (CN).

2. Liikmesriigid võivad CN alamrubriikidesse määruse (EMÜ) nr 2658/87 artikli 1 lõike 2 punkti b tähenduses näha ette siseriiklikele statistikanõuetele vastavaid alajaotisi. Nad lisavad neile alajaotistele selleks jäetud üheksanda numbriga tähistavad numbrilised koodid kooskõlas komisjoni 22. juuli 1986. aasta määrusega (EMÜ) nr 2793/86, milles sätestatakse määrustes (EMÜ) nr 678/85, (EMÜ) nr 1900/85 ja (EMÜ) nr 222/77 ettenähtud vormides kasutatavad koodid [7].

Artikkel 2

Käesolevaga muudetakse määrust (EMÜ) nr 1736/75 järgmiselt:

1. Artikkel 5 asendatakse järgmisega:

"Artikkel 5

1. Statistilise teabeandmekandjal kirjeldatakse kaupu vastavalt kaubavahetust käsitlevates sätetes ettenähtud kirjeldusele nii, et neid saaks lõiget 2 piiramata hõlpsasti ja täpselt liigitada nõukogu määrusega (EMÜ) nr 2658/87 [8] kehtestatud koondnomenklatuuri (CN) sobivasse alamrubriiki.

2. Kaupu tuleb kirjeldada vastavalt lõikele 1 isegi juhul, kui muud ühenduse määrused nõuavad nende samaaegset kirjeldamist vastavalt teistele nomenklatuuridele.

3. Iga kaubatüübi puhul tuleb esitada koondnomenklatuuris ettenähtud kaheksakohaline kood."

2. Artikli 7 lõikes 1 asendatakse sõnad "iga NIMEXE rubriigi kohta" sõnadega: "piiramata määruse (EMÜ) nr 2658/87 artikli 5 lõigete 1 ja 2 kohaldamist, iga CN alamrubriigi kohta,".

3. Artikli 11 punkti a teises taandes asendatakse sõnad "NIMEXE kaubagrupis 99" sõnadega: "koondnomenklatuuri kaubagrupis 97".

4. Artikkel 34 asendatakse järgmisega:

"Artikkel 34

Artikli 22 lõikes 1 nimetatud andmed koostatakse:

a) ekspordi puhul mitteliikmesriikidesse ja liikmesriikidevahelise kaubanduse puhul koondnomenklatuuri kehtiva versiooni CN alamrubriikide alusel vastavalt määruse (EMÜ) nr 2658/87 artiklile 12;

b) impordi puhul mitteliikmesriikidest nimetatud määruse artiklis 2 määratletud TARICi alamrubriikide alusel, kasutades selleks nimetatud määruse artikli 3 lõigetes 3 ja 4 nimetatud koode.

Neid sätteid kohaldatakse piiramata määruse (EMÜ) nr 2658/87 artikli 5 lõiget 4 ja artiklit 13."

5. Artikkel 36 asendatakse järgmisega:

"Artikkel 36

Komisjon avaldab Euroopa Ühenduste Teatajas alates iga aasta 1. jaanuarist kohaldatava riikide nomenklatuuri versiooni ühenduse väliskaubandusstatistika ja liikmesriikidevahelise kaubanduse statistika kohta, mis tuleneb vastavalt artiklile 41 tehtud otsustest."

6. Artikli 38 lõiked 1 ja 2 asendatakse järgmistega:

"1. Liikmesriigid edastavad komisjonile viivitamata, ent hiljemalt kuue nädala jooksul pärast võrdluskuu lõppu oma väliskaubandusstatistika kumulatiivsed igakuised tulemused. Need tulemused sisaldavad artikli 22 lõikes 1 loetletud teavet, mis on koostatud vastavalt artiklile 34.

Määruse (EMÜ) nr 2658/87 artikli 3 lõikes 4 nimetatud koodi kasutades koostatud tulemused võib edastada eraldi aruandena ja need võib ette valmistada riigi muu talitus, mis ei vastuta tulemuste eest, mis on koostatud nimetatud määruse artikli 3 lõikes 3 nimetatud koodi kasutades.

2. Artiklis 41 sätestatud korras reguleeritakse vajaduse korral järgmist:

- edastuskord, sealhulgas – vastavalt lõike 1 teisele taandele koostatud eraldi aruande jaoks – võrdlusperiood, ajavahemikud, edastusintervall ja vajaduse korral edastamiseks mõeldud korra kindlaksmääramise tingimused,

- konkreetsete tulemuste edastamine."

7. Artikli 39 lõike 3 punktis a asendatakse sõnad "NIMEXE-l põhinevad analüütilised tabelid" sõnadega "koondnomenklatuuril põhinevad analüütilised tabelid".

8. Artiklid 40 ja 41 asendatakse järgmistega:

"Artikkel 40

1. Luuakse ühenduse väliskaubandusstatistika ja liikmesriikidevahelise kaubanduse statistika metodoloogiat käsitlev komitee nimega "väliskaubandusstatistika komitee", edaspidi "komitee", mis koosneb liikmesriikide esindajatest ja mille eesistuja on komisjoni esindaja.

2. Komitee koostab oma töökorra.

3. Komitee võib uurida kõiki käesoleva määruse kohaldamisega seotud probleeme, mille tema eesistuja tõstatab kas omal algatusel või liikmesriigi esindaja taotluse põhjal.

Artikkel 41

1. Vajalikud sätted võetakse vastu järgmistes lõigetes sätestatud korras:

a) käesoleva määruse rakendamiseks,

b) ühenduse väliskaubandusstatistika ja liikmesriikidevahelise kaubanduse statistika nomenklatuuri iga-aastaseks ajakohastamiseks.

2. Kõigi võetavate meetmete eelnõu esitab komiteele eesistuja. Tähtaja jooksul, mille eesistuja võib määrata lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

3. Komisjon võtab meetmed vastu ning need jõustuvad viivitamata. Kui meetmed ei ole komitee arvamusega kooskõlas, teatab komisjon sellest viivitamata nõukogule. Sellistel juhtudel lükkab komisjon vastuvõetud meetmete rakendamise edasi kolme kuu võrra alates kõnealuse teatamise kuupäevast.

4. Komisjon võib lõikes 3 ettenähtud tähtaja jooksul teha kvalifitseeritud häälteenamusega teistsuguse otsuse."

Artikkel 3

Käesolevaga tunnistatakse määrus (EMÜ) nr 1445/72 kehtetuks.

Artikkel 4

Käesolev määrus jõustub 1. jaanuaril 1988.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 1. november 1987

Nõukogu nimel

eesistuja

B. Haakonsen

[1] EÜT C 185, 15.7.1987, lk 4.

[2] Arvamus on esitatud 16. oktoobril 1987 (Euroopa Ühenduste Teatajas seni avaldamata).

[3] EÜT L 256, 7.9.1987, lk 1.

[4] EÜT L 161, 17.7.1972, lk 1.

[5] EÜT L 183, 14.7.1975, lk 3.

[6] EÜT L 314, 4.12.1984, lk 10.

[7] EÜT L 263, 15.9.1986, lk 74.

[8] EÜT L 256, 7.9.1987, lk 1.

--------------------------------------------------